EURÓPSKA KOMISIA V Bruseli18. 5. 2016 COM(2016) 360 final OZNÁMENIE KOMISIE EURÓPSKEMU PARLAMENTU, EURÓPSKEJ RADE A RADE

Tretia správa o premiestňovaní a presídľovaní



1Úvod Tretia správa o premiestňovaní a presídľovaní poskytuje aktualizované informácie za obdobie od poslednej správy z 12. apríla a hodnotia sa v nej opatrenia prijaté všetkými relevantnými zainteresovanými stranami od 12. apríla 2016 do 13. mája 2016 (vykazované obdobie), ktoré sú zamerané na splnenie odporúčaní na urýchlenie zavedenia systémov premiestňovania a presídľovania. Od 12. apríla 2016 prišlo do Grécka 2 581 osôb. To predstavuje jasné zníženie (o 75 % v porovnaní s obdobím, ktorým sa zaoberala predchádzajúca správa), zatiaľ čo na pevnine zostáva situácia v podstate bez zmien. Po uzavretí hranice medzi Gréckom a bývalou juhoslovanskou republikou Macedónsko stále zostáva na gréckej pevnine približne 46 000 osôb a podľa odhadov Úradu vysokého komisára Organizácie Spojených národov pre utečencov (UNHCR) 65 % z nich má štátnu príslušnosť, na základe ktorej sú oprávnení na premiestnenie. Do Talianska prišlo od 12. apríla 10 242 osôb, ide teda o podobný trend ako v rovnakom období v roku 2015. V uplynulých týždňoch bol hlásený zvýšený počet prichádzajúcich Eritrejčanov, vrátane maloletých osôb bez sprievodu. Pokrok dosiahnutý od vydania druhej správy o premiestňovaní a presídľovaní je celkovo neuspokojivý. Komisia stanovila vo svojej prvej správe o premiestňovaní a presídľovaní cieľ premiestniť do polovice mája aspoň 20 000 osôb. Skutočnosť však za týmto cieľom značne zaostáva. Za vykazované obdobie bolo presídlených len 355 ďalších osôb, čím sa celkový počet dosiaľ premiestnených osôb zvýšil na 1 500 (909 z Grécka a 591 z Talianska). Vo veľkej miere ide o tie isté členské štáty, uvádzané v predchádzajúcej správe, ktoré naďalej zvyšujú svoje úsilie v oblasti premiestňovania, a to najmä z Grécka, zatiaľ čo počet osôb premiestnených z Talianska je naďalej nízky. Pokiaľ ide o presídlenie, z 22 504 osôb dohodnutých v rámci júlového programu bolo dosiaľ presídlených 6 321 osôb, a to najmä z Turecka, Jordánska a Libanonu. Vzhľadom na skutočnosť, že dohodnuté opatrenia stanovené vo vyhlásení EÚ a Turecka sa začali uplatňovať len od 4. apríla, bolo z Turecka do EÚ v rámci mechanizmu 1:1 presídlených 177 osôb, z toho 98 od vydania poslednej správy. 2Premiestňovanie 2.1Opatrenia členských štátov v oblasti premiestňovania V období od 12. apríla do 13. mája bolo premiestnených len 355 ďalších osôb, a to 294 osôb z Grécka (do Francúzska, Holandska, Lotyšska, Rumunska, Fínska, Bulharska, Malty, Českej republiky, Estónska a Slovinska) a 61 osôb z Talianska (do Fínska, Lotyšska, Portugalska, Rumunska a Švajčiarska). V tomto období sa uskutočnili prvé premiestňovacie presuny do Švajčiarska a Slovinska. Do konca mája je plánovaných ďalších 307 premiestňovacích presunov z Grécka a 137 z Talianska. Opatrenia zamerané na riešenie obmedzeného počtu prísľubov: 11 členských štátov (Belgicko, Chorvátsko – išlo o jeho prvý prísľub - Česká republika, Estónsko, Fínsko, Francúzsko, Írsko, Lotyšsko, Litva, Holandsko a Slovinsko) avizovalo svoju pripravenosť urýchlene premiestniť ďalších 1 220 žiadateľov o medzinárodnú ochranu (ďalej len „formálne prísľuby“). Celkový počet formálnych prísľubov členských štátov premiestnenia predstavuje 5 736 (1 658 do Talianska a 4 078 do Grécka). Rakúsko,, Maďarsko a Slovensko zatiaľ nepredložili žiadny prísľub. Navyše, niektoré členské štáty (Nemecko a Poľsko) zatiaľ nerešpektujú povinnosť podľa rozhodnutia Rady uviesť každé tri mesiace počet žiadateľov, ktorí môžu byť urýchlene premiestnení na ich územie. Väčšina členských štátov ešte nepredložila prísľuby v rozsahu, ktorý by bol v súlade s počtom pridelených žiadateľov na celé obdobie, na ktoré sa rozhodnutia vzťahujú (napr. Chorvátsko, Česká republika, Nemecko, Holandsko, Poľsko a Španielsko prisľúbili len 5 % z celkového počtu im pridelených žiadateľov, alebo menej). Opatrenia na urýchlenie času odozvy na žiadosti o premiestnenie: Niektoré členské štáty (Fínsko, Luxembursko, Malta a Slovinsko) vynaložili ďalšie úsilie na skrátenie času odozvy na žiadosti o premiestnenie a splnenie cieľa, ktorým sú dva týždne.

Na druhej strane Česká republika, Bulharsko a Estónsko žiadosti o premiestnenie naďalej odmietajú, buď bez opodstatnených dôvodov, alebo na základe iných dôvodov, než sú dôvody uvedené v rozhodnutiach Rady o premiestňovaní. Okrem toho v Poľsku je naďalej de facto pozastavené uplatňovanie postupu premiestňovania. Opatrenia na riešenie problémov súvisiacich s premiestňovaním zraniteľných žiadateľov vrátane maloletých osôb bez sprievodu: Podľa najnovších údajov Eurostatu požiadalo v EÚ o azyl v roku 2015 takmer 90 000 maloletých osôb bez sprievodu. Tri hlavné skupiny maloletých osôb bez sprievodu, ktorí v roku 2015 požiadali o azyl v EÚ, tvorili štátni príslušníci Afganistanu (51 % z celkového počtu maloletých bez sprievodu, Sýrie (16 %) a Eritrey (6 %). Tento trend pokračoval aj v roku 2016. V období od 1. do 30. apríla prišlo do Talianska 1 824 maloletých osôb bez sprievodu. Hoci počet osôb, ktoré prišli v tom istom období do Grécka, nemožno zistiť, Vnútroštátne centrum pre sociálnu solidaritu (ďalej len „EKKA“) oznámilo, že do strediska bolo od začiatku roka 2016 na účely ubytovania odoslaných 1 609 maloletých osôb bez sprievodu. V súlade s rozhodnutiami Rady o premiestňovaní by členské štáty mali uprednostniť presídlenie maloletých osôb bez sprievodu, ktoré prichádzajú do EÚ. Od 12. apríla nebola premiestnená žiadna maloletá osoba bez sprievodu. Očakáva sa však, že v nadchádzajúcich týždňoch bude osem maloletých osôb bez sprievodu premiestnených z Grécka do Fínska, jeden do Portugalska a dvaja do Luxemburska. Počas vykazovaného obdobia reagovali na výzvu Komisie na zvýšenie počtu miest pre maloletých osôb bez sprievodu Malta a Belgicko. V rámci svojho nového prísľubu Grécku a Taliansku ponúkla Malta pre túto kategóriu zraniteľných žiadateľov 12 miest (šesť Taliansku a šesť Grécku). Belgicko v rámci svojho nového prísľubu ponúklo Grécku pre túto kategóriu zraniteľných žiadateľov desať miest. Opatrenia na zvýšenie prijateľnosti systému premiestňovania pre migrantov a ich dôvery v tento systém a na zabránenie stiahnutia žiadostí: Rumunsko sa stalo prvou krajinou, ktorá poskytuje informácie pred odchodom na základe vzoru a usmernení predtým vypracovaných Európskym podporným úradom pre azyl (ďalej len „EASO“), v ktorých sa uvádzajú hlavné prvky, ktoré majú obsahovať informácie pred odchodom poskytované členskými štátmi. Opatrenia na posilnenie kapacity úradu EASO na podporu Talianska a Grécka: V najnovšej výzve úradu EASO na vyslanie expertov do Talianska sa požadovalo 42 expertov na obdobie od 15. apríla 2016 do 17. júna 2016. Dosiaľ bolo (z Rakúska, Bulharska, Estónska, Francúzska, Nemecka, Maďarska, Lotyšska, Malta, Holandska, Nórska, zo Slovenska, Švajčiarska, Švédska, z Rumunska a zo Spojeného kráľovstva) ponúknutých iba 27 expertov (okrem očakávaných ďalších šiestich vyslaných pracovníkov). Na pokrytie súčasných operatívnych potrieb v Taliansku sú potrební ďalší experti a vzhľadom na pravdepodobne vyšší počet prichádzajúcich migrantov v letnom období možno očakávať, že sa tieto potreby ešte zvýšia. Úrad EASO uverejnil 21. apríla 5. výzvu na vyslanie expertov na podporu systému premiestňovania v Grécku, v ktorej sa požadovalo minimálne 62 expertov. Členské štáty (Fínsko, Francúzsko, Litva, Holandsko, Rumunsko a Švédsko) dosiaľ nominovali na vyslanie len 26 expertov. Úrad EASO pripravuje podstatné zvýšenie podpory procesu registrácie, aby bolo možné zvládnuť hromadnú predregistráciu plánovanú Gréckom, a to aj za účasti expertov z členských štátov. 2.2Opatrenia Grécka a Talianska vrátane najvýznamnejších plánovaných opatrení Grécko Opatrenia na úplné sprevádzkovanie hotspotov: Všetky hotspoty sú v súčasnosti funkčné s výnimkou Kosu. Opatrenia na urýchlenie registrácie migrantov: Grécka azylová služba v úzkej spolupráci s úradmi UNHCR a EASO plánuje vykonať v nadchádzajúcich mesiacoch v troch fázach hromadnú predregistráciu, pričom v prvej fáze sa zameria približne na 35 000 osôb v oficiálnych prijímacích centrách na gréckej pevnine. Predregistrácia pomôže Gréckej azylovej službe v úsilí zlepšiť identifikáciu väčšiny neregulárnych migrantov na pevnine, ktorí môžu potrebovať medzinárodnú ochranu (vrátane údajov o štátnej príslušnosti, veku a zraniteľnosti). Očakáva sa, že predregistrácia uľahčí a urýchli úplnú registráciu žiadostí o medzinárodnú ochranu. Opatrenia na zlepšenie registračnej kapacity Gréckej azylovej služby: Po vytvorení zmiešaných tímov úradníkov Gréckej azylovej služby a expertov v oblasti registrácie z úradu EASO v Aténach, Solúne a Alexandroupoli sa kapacita Gréckej azylovej služby na spracovávanie žiadostí o premiestnenie v uplynulom mesiaci značne zvýšila. Očakáva sa, že táto kapacita sa bude v nasledujúcich týždňoch ďalej zvyšovať. Grécka azylová služba nedávno prijala ďalších 21 úradníkov na spracovanie žiadostí o premiestnenie. Tomuto zvýšeniu bude zodpovedať vyslanie ekvivalentného počtu ďalších expertov úradu EASO. Úrad EASO obstaral a poskytol dublinskému oddeleniu azylovej služby nový server, vďaka ktorému sa tempo zasielania žiadostí o premiestnenie členským štátom podstatne zvýši, keďže nový server dokáže naraz zvládnuť viac používateľov.

Ako je znázornené v grafe, kapacita gréckeho azylového systému, pokiaľ ide o registráciu a predkladanie žiadostí o premiestnenie, sa celkovo neustále zvyšuje. Hoci zvýšeniu počtu registrácií zodpovedá podobný nárast počtu prísľubov, kapacita na predkladanie žiadostí o premiestnenie rastie oveľa rýchlejším tempom, než tempo odpovedí členských štátov premiestnenia. Tento rozdiel v tempe sa môže v nadväznosti na hromadnú predregistráciu stať významnou prekážkou v celom procese. Opatrenia na zlepšenie koordinácie a urýchlenie času odozvy na žiadosti o premiestnenie: Na účely zohľadnenia vyhlásenia EÚ a Turecka je stále potrebné prijať štandardné operačné postupy pre hotspoty. Protokol o premiestnení spoločne vypracovali Komisia, Grécka azylová služba, úrady EASO, UNHCR a Medzinárodná organizácia pre migráciu (ďalej len „IOM“) s cieľom zabezpečiť rýchle a pružné vykonávanie postupu premiestňovania. S cieľom urýchliť premiestňovanie sa v protokole opisuje úloha každého aktéra a stanovujú sa osobitné lehoty pre jednotlivé kroky v rámci procesov premiestnenia, a to vrátane času odozvy členských štátov premiestnenia. Protokol prerokovali styční úradníci členských štátov 26. apríla v Aténach. Teraz je potrebné čo najskôr ho schváliť, a to najneskôr na nasledujúcej schôdzi styčných úradníkov v Aténach začiatkom júna. Opatrenia na zlepšenie prijímacej kapacity v Grécku: K 13. máju predstavuje celková prijímacia kapacita Grécka 47 400 miest. Z 20 000 miest vyčlenených v rámci programu prenajímania úradu UNHCR v decembri 2015 bolo k 11. máju k dispozícii 5 368 miest, z ktorých bolo 2 514 miest v hoteloch/celých budovách, 1 789 miest v bytoch, 875 miest v centre Lagadikia, 120 miest v hostiteľských rodinách a 70 miest v špecializovaných zariadeniach pre maloletých bez sprievodu. V rámci tohto programu plánuje úrad UNHCR poskytnúť celkový počet 6 000 miest v centrách premiestnenia, ktoré ubytujú všetkých plne registrovaných žiadateľov o premiestnenie. K 13. máju bolo už k dispozícii 875 miest v centre Lagadikia, v ktorom sa už ubytovalo 723 migrantov. Prebiehajú rokovania medzi úradom UNHCR a gréckymi orgánmi o poskytnutí väčšieho množstva lokalít na výstavbu špecializovaných centier premiestnenia, najmä v regióne Atika. Úrad UNHCR sa zaviazal zabezpečiť prepravu všetkých žiadateľov o medzinárodnú ochranu, ktorých žiadosti o premiestnenie členské štáty premiestnenia prijali, do zariadení prevádzkovaných s podporou UNHCR v Aténach, kde strávia fázu pred odchodom. Očakáva sa, že vďaka tomu dôjde k výraznému zefektívneniu procesu premiestňovania. Taliansko Opatrenia na úplné sprevádzkovanie hotspotov: V súčasnosti sú v prevádzke hotspoty v Pozzalle, Lampeduse, Trapani a Tarante. V Pozzalle je potrebné vyvinúť úsilie na ďalšie zlepšenie funkčnosti hotspotu a pracovných podmienok v ňom. V Tarante treba zvýšiť oplotenie okolo zariadenia a inštalovať klimatizáciu, aby sa zabezpečilo správne riadenie migračných tokov v zariadení. V dôsledku vrcholiaceho počtu prichádzajúcich migrantov počas uplynulých dní je zrejmé, že dostupná kapacita funkčných hotspotov by v letných mesiacoch nepostačovala. V dôsledku toho Taliansko určilo ďalšie lokality pre hotspoty, ktoré by sa mali otvoriť v priebehu leta. Keďže k veľkému počtu vylodení dochádza mimo oblastí súčasných hotspotov, mali by talianske orgány urýchliť zriadenie mobilných hotspotov. Na tento účel talianske orgány dokončujú zriadenia mobilných hotspotov, ktoré by mali začať fungovať do začiatku leta. Talianske orgány v súčasnosti rokujú s agentúrou Frontex o obstaraní a umiestnení určitých zariadení v príslušných prístavoch. Okrem toho boli ukončené štandardné prevádzkové postupy pre hotspoty a čoskoro budú rozoslané príslušným miestnym orgánom a zainteresovaným stranám. Opatrenia na zlepšenie koordinácie: Od 27. apríla 2016 sú v prevádzke nové priestory osobitnej regionálnej jednotky Európskej únie (EURTF) v Katánii. V spolupráci s talianskym ministerstvom vnútra pripravuje úrad EASO pre prevádzkovateľov na miestnej úrovni (questure a prefetture) zasadnutie zamerané na budovanie kapacít v oblasti premiestňovania, ktoré by malo prispieť k účinnému vybavovaniu prípadov premiestnenia a ustálenej praxi. Celkovo sa ďalej odporúča určiť pre každý hotspot kontaktné miesto, ktoré bude konať ako protistrana agentúr podieľajúcich sa na uvedených operáciách, a pripraviť v každom hotspote pohotovostné plány pre ďalšie presuny a kapacitu na registráciu migrantov počas letných mesiacov. Opatrenia na zlepšenie kapacít prijímania a spracovania žiadostí v Taliansku: Ako súčasť úsilia o zefektívnenie premiestňovania a zabezpečenie ďalších priestorov v špecializovaných regionálnych centrálach presúva ministerstvo vnútra migrantov z týchto centier a ďalšie centrá renovuje. Dostupnosť prijímacej kapacity druhej úrovne pre žiadateľov o premiestnenie a pre bežných žiadateľov o azyl by mohla byť počas letných mesiacov problematická a mohla by sa stať prekážkou hladkého fungovania hotspotov. Čo najskôr by sa mal ukončiť proces začatia verejného obstarávania na lety na prepravu migrantov na talianskom území z miest príchodu. Opatrenia na riešenie problémov súvisiacich s premiestňovaním zraniteľných žiadateľov a maloletých bez sprievodu: Uskutočnili sa ďalšie stretnutia s ministerstvom vnútra, ktoré sa týkali stanovenia postupov premiestňovania maloletých bez sprievodu, ale ešte nie sú uzatvorené. V nadchádzajúcich týždňoch by sa mali začať špecializované pilotné projekty, ktoré vo vybraných hotspotoch zabezpečia posudzovanie veku. Odporúča sa aj vytvorenie ďalšej kapacity určenej pre obete mučenia a obchodovania s ľuďmi, aby bolo zabezpečené primerané ubytovanie pre takéto osoby.

Opatrenia na zvýšenie prijateľnosti systému premiestňovania pre migrantov a ich dôvery v tento systém a na zabránenie stiahnutia žiadostí: Na účely zabránenia stiahnutia žiadostí a vytvárania pozitívneho obrazu o premiestňovaní medzi cieľovými skupinami úrad EASO na žiadosť talianskych orgánov a v spolupráci s členskými štátmi premiestnenia zbiera svedectvá osôb, ktoré boli z Talianska úspešne premiestnené, aby sa podelili o svoje dobré skúsenosti s inými žiadateľmi, ktorí majú byť premiestnení. Už boli získané prvé video materiály z Lotyšska a Rumunska a budú použité ako súčasť informácií poskytovaných pred odchodom. Niekoľko zúčastnených strán počas nedávnych návštev na mieste potvrdilo otvorenejší postoj k premiestneniu migrantov s oprávnenou štátnou príslušnosťou. 2.3Opatrenia Komisie a agentúr EÚ Európska komisia Komisia naďalej podporuje Taliansko a Grécko priamo na mieste. To zahŕňa podporu pri vypracovaní protokolu o premiestnení v Grécku a organizovanie zasadnutí styčných úradníkov v oboch krajinách. Komisia plánuje osobitné zasadnutia s cieľom odstrániť prekážky pri premiestňovaní maloletých osôb bez sprievodu. Komisia spolu s talianskymi a gréckymi orgánmi spolupracuje aj s holandským predsedníctvom Rady s cieľom uľahčiť vykonávanie odporúčaní z prvej správy o premiestňovaní a presídľovaní a dvoch dokumentov predsedníctva vrátane vypracovania dotazníka, na základe ktorého by sa mali zistiť obavy členských štátov v oblasti bezpečnosti a nájsť spôsoby ich riešenia. S cieľom podporiť grécke orgány, ako aj medzinárodné organizácie a mimovládne organizácie pôsobiace v Grécku v ich práci zameranej na zvládanie utečeneckej krízy poskytla Komisia v sledovanom období v rámci núdzovej pomoci vyše 56 miliónov EUR. S touto sumou dosahujú celkové finančné prostriedky na núdzovú pomoc Grécku od začiatku roka 2015 výšku 237 miliónov EUR. Nakoniec, Komisia v rámci svojho monitorovania vykonávania rozhodnutí Rady o premiestňovaní vyjadrila a bude naďalej vyjadrovať znepokojenie v súvislosti s tými členskými štátmi, ktoré si svoje povinnosti doposiaľ nesplnili. Európsky podporný úrad pre azyl Opatrenia na urýchlenie procesu premiestňovania a zvýšenia registračnej kapacity Gréckej azylovej služby: Úrad EASO má v súčasnosti na podporu postupu premiestňovania v Grécku 33 expertov, 8 tlmočníkov a 3 vyslaných zamestnancov úradu EASO. Úrad EASO vykonáva v Grécku pilotnú registráciu. Pilotný projekt je úspešný, lebo registračná kapacita niektorých regionálnych úradov Gréckej azylovej služby sa zdvojnásobila (napríklad v Solúne registračná kapacita vzrástla z 25 prípadov denne na 50). Poznatky získané z pilotného projektu úradu EASO 1.Reorganizáciou úloh v procese registrácie sa môže výrazne zvýšiť efektívnosť. 2.Zmiešané tímy (úradníci Gréckej azylovej služby, experti úradu EASO a tlmočníci) zlepšujú efektívnosť procesu. Aby boli tímy stabilné, musia byť experti úradu EASO a tlmočníci vyslaní aspoň na 6 týždňov, aby sa maximalizovali zdroje (zníženie dĺžky odbornej prípravy). 3.Koordinátori z úradu EASO a Gréckej azylovej služby uľahčujú deľbu/organizáciu úloh. 4.Podporná expertíza úradu EASO bude zrejme potrebná aj v nadväznosti na citlivejšie prípady.

Úrad EASO bude podporovať aj hromadnú predregistráciu v Grécku vyslaním štyroch expertov do každého tímu a zúčastní sa na hromadnej informačnej kampani, ktorá sa uskutoční pred procesom predregistrácie. Po dokončení procesu predregistrácie úrad EASO zvýši svoju podporu registrácie vykonávanej Gréckou azylovou službou až na 70 expertov. Podobným spôsobom bude musieť byť zvýšená kapacita v následných etapách postupu premiestňovania, aby sa predišlo hromadeniu nevybavených vecí. V Taliansku podporné azylové tímy úradu EASO naďalej uplatňujú flexibilný prístup vďaka nasadeniu mobilných tímov, ktoré možno zaslať na rôzne miesta používané na vylodenie. Okrem toho sa vysielanie ďalších pracovníkov rýchlo prispôsobuje neustále sa meniacim potrebám. Od začiatku mája je do novej registračnej centrály v Crotone vyslaný jeden expert úradu EASO a jeden kultúrny mediátor, aby sa zabezpečila včasná registrácia novo prichádzajúcich migrantov oprávnených na premiestnenie. Zároveň boli v dôsledku zmeny potrieb pozastavené nasadenia v Miláne. 3Presídľovanie Podľa informácií získaných od zúčastnených štátov bolo v období do 13. mája 2016 v rámci systému presídlenia z 20. júla 2015 presídlených 6 321 osôb do 16 štátov vykonávajúcich presídľovanie (Rakúska, Belgicka, Českej republiky, Dánska, Fínska, Francúzska, Nemecka, Islandu, Írska, Talianska, Lichtenštajnska, Litvy, Holandska, Nórska, Švajčiarska a Spojeného kráľovstva). Väčšina štátov zapojených do tohto systému uviedla, že ich úsilie v oblasti presídľovania bolo zamerané predovšetkým, ale nie výlučne, na Sýrčanov v Jordánsku, Libanone a Turecku. Počet presídlení z Turecka sa naďalej zvyšuje v závislosti od toho, ako členské štáty dokončujú svoje posúdenia spisov, ktoré im postúpilo Turecko prostredníctvom úradu UNHCR. Od 4. apríla 2016 bolo z Turecka v rámci presídľovacej časti mechanizmu 1:1 presídlených 177 Sýrčanov. Najväčší počet z nich prijalo Švédsko (55), za ním nasledovalo Nemecko (54), Holandsko (52), Fínsko (11) a Litva (5). Ďalších 723 osôb už bolo schválených a čakajú na presun do 7 rôznych členských štátov EÚ. Spolu 19 členských štátov a jeden pridružený štát uviedli, že dosiaľ na presídlenie z Turecka vyčlenili takmer 12 200 miest. V súčasnosti sa očakáva, že z toho zaplnení takmer 1 900 miest v období od mája do júla 2016 v závislosti od počtu Sýrčanov vrátených z Grécka. Európska komisia súčasne sprostredkovala diskusie medzi členskými štátmi EÚ a pridruženými štátmi, Tureckom, úradom UNHCR a úradom EASO s cieľom dokončiť zrýchlené štandardné operačné postupy, ktoré vymedzujú rozdelenie zodpovedností medzi jednotlivé zúčastnené strany. Štandardné operačné postupy boli nakoniec schválené 12. mája 2016 prostredníctvom výmeny listov členských štátov EÚ, pridružených štátov a Turecka. V Ankare, Bruseli a Ženeve takisto pokračujú úzke konzultácie o tom, ako ďalej koordinovať operácie, zefektívniť postupy a optimalizovať zdroje na zabezpečenie dostatočne rýchleho a účinného procesu presídľovania s cieľom splniť požiadavky mechanizmu 1:1, pričom sa zohľadňujú potreby jednotlivých kandidátov. Komisia na tento účel zriadila pri delegácii EÚ v Ankare tím EÚ pre presídľovanie. Každý týždeň sa organizujú zasadnutia s členskými štátmi EÚ a pridruženými štátmi. Takisto sa dohodlo, že sa každý týždeň budú na technickej úrovni konať zasadnutia tímu EÚ pre presídľovanie a tureckého generálneho riaditeľstva pre riadenie migrácie. To umožňuje zhromažďovať a porovnávať informácie o špecifických problémoch. Takisto sa tým pomáha poskytovať špecifickú podporu členským štátom s malými alebo žiadnymi skúsenosťami v oblasti presídľovania. Zároveň je zaručená koordinácia so zástupcami úradu UNHCR a organizácie IOM. Predovšetkým pokračuje práca na odsúhlasení harmonizovaného súboru informácií o kandidátoch na presídlenie, ktoré má UNHCR odovzdávať jednotlivým členským štátom, súboru štandardných služieb v oblasti presídľovania ponúkaných organizáciou IOM a možností zriadiť spoločné zariadenia, ktoré môžu členské štáty využiť počas misií na účely výberu kandidátov v Ankare (miestnosti na pohovory atď.). Rada na úrovni Výboru stálych predstaviteľov vlád členských štátov (COREPER) schválila návrh Komisie predložený 21. marca 2016 na sprístupnenie ďalších miest na presídlenie alebo iných foriem legálneho prijímania z Turecka zmenou rozhodnutia Rady (EÚ) 2015/1601 z 22. septembra 2015 s cieľom premiestniť žiadateľov o medzinárodnú ochranu z Talianska a Grécka. Očakáva sa stanovisko Európskeho parlamentu k uvedenému rozhodnutiu. 4Ďalší postup Grécko čelí humanitárnej kríze, ktorá si vyžaduje rýchle a úplné vykonávanie záväzkov prijatých členskými štátmi v rozhodnutiach Rady o premiestňovaní. Pokiaľ ide o Taliansko, hoci počet osôb, ktoré by bolo možné premiestniť, sa ešte výrazne nezvýšil, podľa zistených vzorcov sezónnej migrácie je nárast počtu prichádzajúcich migrantov veľmi pravdepodobný.